Papa Benedikti XVI vjen nesër në Shtetet e Bashkuara
Jeta e Jozef Ratzingerit nga fshati Marktl am Inn në Bavari deri në Vatikan
Jozef Ratzinger lindi më 16 prill 1927 në fshatin Marktl am Inn në Bavari. Babai i tij ishte polic ndërsa e ëma shtëpiake. Deri në moshën 12-vjeçare, familja e tij lëvizi disa herë në vende të ndryshme në Bavari në varësi të detyrave që merrte i ati. Në vitin 1933, Adolf Hitleri u emërua Kancelar i Gjermanisë. Po atë vit, Ratzinger filloi studimet në një shkollë fetare në Traunstein, pak para se të fillonte Lufta e Dytë Botërore. Xhon Allen, një ndër biografët e Ratzinger-it, shpjegon se pak kohë më pas atë e detyruan të bëhej anëtar i Rinisë Hitleriane: Biografi shpjegon se nxënësit e shkollës fetare ishin nën presion edhe për të marrë mbi vete role ushtarake në një divizion për mbrojtjen kundër-ajrore pranë Mynihut. Joseph Ratzinger-in e thirrën ushtar, por në muajt e fundit të Luftës së Dytë Botërore ai dezertoi. U kthye në shtëpi në Traunstein ku vazhdoi studimet teologjike dhe u shugurua prift në vitin 1951. Biografi John Allen shpjegon se vitet e luftës patën një ndikim të thellë në pikëpamjet e tij mbi rolin e Kishës Katolike: Pas shugurimit, Ratzinger filloi një karrierë akademike, duke u angazhuar si pedagog në universitete me emër. Ai shërbeu si këshilltar teologjik për Këshillin e Dytë të Vatikanit, i cili ndikoi për një numër ndryshimesh të rëndësishme në Kishën Katolike. Në vitet ’70, Ratzinger filloi korrespondencën me njeriun që do të kishte një ndikim të madh në jetën e tij, Kardinalin Karol Vojtila. Ata u takuan për herë të parë në vitin 1977, kur Ratzingeri u bë Kardinal. Kur Karol Vojtila u zgjodh Papë dhe mori emrin Gjon Pali i Dytë, ai e solli Kardinalin Ratzinger në Romë, duke e emëruar Drejtues të Kongregimit për Doktrinën e Besimit, rol që ai e luajti për thuajse një çerek shekulli. Ai u bë arkitekti intelektual i Papatit të Gjon Palit të Dytë. At Tomas Ris në Universitetin Xhorxhtaun thotë se roli i tij ishte të ruante parimet tradicionale të katolicizmit. Kur Joseph Ratzinger u zgjodh Papë 3 vjet më parë, shumë ekspertë mendonin se ai do të vazhdonte vijën e tij të ashpër. Por shpejt u kuptua se mesazhi i tij kryesor ishte dashuria dhe shpresa. Biografi Xhon Allen veçon disa nga karakteristikat e drejtimit të Papa Benediktit XVI: Në vitet në vazhdim biografi thotë se nuk pritet ndonjë ndryshim revolucionar në drejtimin e Kishës Katolike, gjatë Papatit të tij. Ekspertët thonë se praktikisht nuk ekziston ndonjë ndryshim ndërmjet Papa Gjon Palit II dhe Papa Benediktit XVI. //iç//